**Prvý Ostravský online veľtrh cvičných firiem**

V poradí 13. Ostravský medzinárodný veľtrh cvičných firiem, ktorého partnerom bol aj odbor Finančnej gramotnosti a Slovenské centrum cvičných firiem zo Štátneho inštitútu odborného vzdelávania, sa uskutočnil v čase stále pretrvávajúcej pandémie COVID-19 po prvý raz online 4. marca 2021.

Organizátorom podujatia bola Obchodná akadémia a Vyššia odborná škola sociálna Ostrava Mariánske hory v spolupráci s partnermi.

Partnerov na veľtrhu reprezentovali Victoria Hädler z Europen PEN International, Lukáš Hula z CEFIF- NPI ČR, Radek Maxa z Metropolitnej univerzity Praha, Jerzy Miszczyszyn z Poľska a za SCCF Gabriela Horecká

Na veľtrhu sa zúčastnilo celkom 23 cvičných firiem a z toho 1 z Poľska, 1 medzinárodná CF z krajín V4 a 8 zo Slovenska, čo nás veľmi teší. Za Slovensko sa zúčastnili CF z OA Hlohovec, OA Čadca, OA Košice.

Súčasťou veľtrhu boli aj tento rok súťaže cvičných firiem a to v kategóriách katalóg, e-prezentácia, firemný slogan, vizitka, firma v 90 sekundách a najoriginálnejší podnikateľský zámer. Súťaže „Najlepšia prezentácia“ a „Firma v 90 sekundách“ boli prezentované naživo a potom vyhodnotené porotou.

Príspevky do ďalších kategórií boli zaslané najneskôr do 23. februára 2021 a porota ich hodnotila v predstihu. Všetky kategórie súťaží, okrem kategórie „Firma v 90 sekundách“ hodnotili všetky zapojené školy. Hodnotil vždy jeden zástupca firmy a jeden zástupca zo školy. Nebolo povolené hodnotiť CF zo svojej školy. Hodnotilo sa pomocou online formulára, ktorý bol zverejnený od 27. februára do 2. marca 2021.

Na krásnom 1. mieste sa v kategórii „e-prezentácia“ umiestnila cvičná firma Dúšok z OA Watsonova Košice a 21 kapkejs z OA Hlohovec. V kategórii „Firma v 90 sekundách“ skončila na 1. mieste CF Pantry z OA Čadca. V kategórii „slogan“ sa umiestnili na 3. priečke víťazov CF Dúšok z OA Watsonova Košice a 21 kapkejs z OA Hlohovec. V kategórii „katalóg“ 3. priečku dosiahla CF 21 kapkejs z OA Hlohovec. V kategórii Vizitka sa na 2. priečke umiestnili tiež dve CF Oblíž prst z OA Polárna, Košice a Reborn z OA Hlohovec. Všetkým zástupcom slovenských cvičných firiem srdečne gratulujeme a sme na vás hrdí.

Výsledky všetkých súťaží nájdete na web sídle ostravskej obchodnej akadémie v časti fiktívne firmy: <https://www.oao.cz/images/0_dlouhodobe/FIF/2021/FIF-2021-OSTRAVA-VYSLEDKY.pdf>

Medzinárodný veľtrh cvičných firiem poskytuje žiakom príležitosť riešiť obchodné prípady, nadväzovať obchodné a partnerské vzťahy s podporou reálnych partnerov, komunikovať v cudzom jazyku a  práve online priestor umožňuje prekonávať vzdialenosti a otvára nové možnosti spolupráce.

Cvičná firma je mostom medzi teóriou a praxou. Žiakom umožňuje získať ale aj zlepšiť finančnú gramotnosť, podnikateľské a digitálne zručnosti.

Veríme, že aj 13. Ostravský Online Veľtrh Cvičných Firiem nám ukázal nový rozmer spolupráce a možnosti, ako využiť príležitosť online vzdelávania.